SK Úradný vestník Európskej únie C 320/27

Uverejnenie žiadosti o zmenu a doplnenie podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2009/C 320/14

Týmto uverejnením vzniká právo vzniesť námietku voči žiadosti o zmenu a doplnenie podľa článku 7 nariadenia Rady (ES) č. 510/2006. Námietky musia byť Komisii doručené do šiestich mesiacov odo dňa uverejnenia tohto oznámenia.

ŽIADOSŤ O ZMENU A DOPLNENIE

NARIADENIE RADY (ES) č. 510/2006

Žiadosť o zmenu a doplnenie podľa článku 9

„CASTELMAGNO“

ES č.: IT-PDO-0217-0006-17.03.2006

CHZO ( ) CHOP ( X )

1. Položka v špecifikácii výrobku, ktorej sa zmena a doplnenie týka:

—  Názov výrobku —  Opis výrobku —  Zemepisná oblasť — Dôkaz o pôvode — Spôsob výroby —  Spojitosť — Označenie —  Vnútroštátne požiadavky —  Iné (spresní sa)

2. Druh zmeny:

—  Zmena a doplnenie jednotného dokumentu alebo zhrnutia — Zmena a doplnenie špecifikácie zapísaného CHOP alebo CHZO, ku ktorému nebol uverejnený jednotný dokument ani zhrnutie —  Zmena a doplnenie špecifikácie, ktorá nevyžaduje zmenu uverejneného jednotného dokumentu (článok 9 ods. 3 nariadenia (ES) č. 510/2006) —  Dočasná zmena a doplnenie špecifikácie vyplývajúce z uloženia záväzných hygienických alebo rastlinolekárskych opatrení zo strany verejných orgánov (článok 9 ods. 4 nariadenia (ES) č. 510/2006)

3. Zmena (-y) a doplnenie (-ia):

3.1. Dôkaz o pôvode:

Doplnili sa údaje o vysledovateľnosti výrobku, ktoré neboli uvedené v pôvodnej špecifikácii.

3.2. Spôsob výroby:

Presnejšie sa uviedol percentuálny pomer ovčieho a/alebo kozieho mlieka, ktoré sa prípadne pridá k surovému kravskému mlieku na prípravu syra.

Definovali sa genotypy hovädzieho dobytka, ktorého mlieko sa používa na výrobu „Castelmagno“.

Doplnili sa údaje o krmive a zakázanej potrave, ako aj o potrave, ktorá je doplnkom kŕmnej dávky.

Spresnilo sa, že mlieko musí pochádzať najviac zo štyroch po sebe nasledujúcich dojení.

Podrobne sa popísal tradičný spôsob výroby „Castelmagno“.

Popísal sa spôsob výroby „Castelmagno“ s doplňujúcim údajom „di alpeggio“.

Spresnilo sa, že výskyt prípadných modro-zelenkastých žíl, čo je typický znak od začiatku uvedený v špecifikácii, môže byť spôsobený prepichovaním syra tradičným postupom (ručne s dlhými železnými hrotmi).

Takisto sa uviedlo, že syry sa môžu počas zrenia kefovať a/alebo umývať prírodnými prípravkami bez priameho farbiaceho účinku, aby sa zabránilo vzniku neželanej plesne a roztočí.

3.3. Označenie:

Podrobne sa popísala značka pôvodu, ktorou sa syr označuje pri jeho tvarovaní.

Upresnilo sa, že celá výroba „Castelmagno“ prebieha v nadmorskej výške viac ako 600 m a na etikete syra sa teda môže uvádzať zmienka „prodotto della montagna“.

Vytvorila sa značka súladu, nazývaná „sventolina“, ktorá sa pred uvedením výrobku na spotrebu uvádza na tej istej strane, kde sa nachádza značka pôvodu. Pre obe etikety, nesúce doplňujúce zmienky „prodotto della montagna“ a „di alpeggio“, sa poskytli rozmery a údaje o farbách.

Poznačili sa aj možné spôsoby predaja syra: môže sa predávať celý v kuse, pultovým predajom krájaný, rozporciovaný, balený.

ZHRNUTIE

NARIADENIE RADY (ES) č. 510/2006

„CASTELMAGNO“

ES č.: IT-PDO-0217-0006-17.03.2006

CHOP ( X ) CHZO ( )

Tento prehľad obsahuje hlavné body špecifikácie výrobku na informačné účely.

1. Zodpovedný úrad v členskom štáte:

Názov: Ministero delle Politiche Agricole e Forestali Adresa: Via XX Settembre 20 00187 Roma RM ITALIA Tel. +39 0646655106 Fax +39 0646655306 E-mail: saco7@politicheagricole.it

2. Skupina:

Názov: Consorzio per la Tutela del Formaggio Castelmagno Adresa: Piazza Caduti 1 12020 Castelmagno (Cuneo) CN ITALIA Tel. +39 0171986148 Fax +39 0171986148 E-mail: — Zloženie: výrobcovia/spracovatelia ( X ) iné ( )

3. Druh výrobku:

Trieda 1.3 – Syr

4. Špecifikácia:

(zhrnutie požiadaviek podľa článku 4 ods. 2 nariadenia (ES) č. 510/2006)

4.1. Názov:

„Castelmagno“

4.2. Opis:

Syr zo surového kravského mlieka, ktoré sa prípadne doplní o ovčie a/alebo kozie mlieko v pomere najmenej 5 % a najviac 20 %. Stádo hovädzieho dobytka má patriť ku genotypom Barà Pustertaler, Bruna, Pezzata Rossa d’Oropa, Pezzata Rossa, Montbeliard, Grigio Alpina, Piemontese, Valdostana a ich krížencom.

Charakteristické znaky tohto chráneného označenia pôvodu, ktoré sú dôsledkom minimálnej doby zrenia (60 dní), sú: valcový tvar s plochými stenami a priemerom 15–25 cm. Výška po obvode je 12–20 cm. Hmotnosť sa pohybuje od 2 do 7 kg. Ide o polotvrdý syr, lisovaný, zo syridla, ktorý sa vyrába po celý rok, s výnimkou druhu „di alpeggio“, ktorý sa vyrába len od mája do októbra. Kôrka nie je jedlá, má žlto-červenkasté sfarbenie, je tenká a hladká. Na začiatku zrenia začína tvrdnúť a tvorí sa pravidelne, neskôr postupne stmavne, zhrubne a zdrsnie. Vo vnútri je syr na začiatku zrenia perlovo alebo slonovinovo biely a počas zrenia nadobúda okrovo-žltú farbu s prípadnými modro-zelenkastými žilkami, ktoré vznikajú aj vďaka tradičnému postupu prepichovania syra (ručne dlhými železnými hrotmi). Konzistencia je na začiatku zrenia drobivá, no postupne spevnie. Syr má najskôr jemnú príjemnú mierne slanú chuť, ktorá sa počas zrenia stáva čoraz výraznejšia.

Minimálny obsah tuku v sušine je 34 %.

Syr sa môže uvádzať na trh v celku, krájaný, rozporciovaný alebo balený. Krájanie syra a jeho balenie sa môže uskutočňovať aj mimo zemepisnej oblasti, v ktorej sa vyrába.

4.3. Zemepisná oblasť:

Výroba a zrenie syra „Castelmagno“ musí prebiehať na území správnych jednotiek Castelmagno, Pradleves a Monterosso Grana v provincii Cuneo.

4.4. Dôkaz o pôvode:

Každá fáza výrobného procesu sa musí monitorovať prostredníctvom zaznamenávania vstupných produktov (input) a výstupných produktov (output). Tento monitoring a spolu s ním aj zápis do registrov určených na tento účel a spravovaných kontrolným subjektom pre chovateľov, výrobcov/prevádzky na dozrievanie syrov, baliarne, prevádzky na porciovanie, a rovnako aj vedenie registrov výroby a balenia a oznamovanie vyrobených množstiev kontrolnému subjektu, umožňujú zabezpečiť vysledovateľnosť a identifikáciu výrobku (od začiatku až do konca výrobného reťazca). Okrem toho sa musí kontrolovať množstvo vyprodukovaného mlieka a kravy a ovce/kozy, z ktorých pochádza surovina. Neustále musí byť dostupný sprievodný list syridla a evidenčné číslo použitej dávky. Každý mesiac treba oznámiť počet vyrobených syrov. Pokiaľ ide o syr „Castelmagno“ s doplňujúcou charakteristikou „di alpeggio“, pozemky, na ktorých sa pasie dobytok, musia byť zapísané na osobitnom zozname vedenom kontrolným orgánom. Na základe týchto pozemkov sa stanovuje maximálne množstvo vyprodukovaného mlieka na jednotlivý živočíšny druh, ktoré sa zohľadní pri vydávaní povolenia na označenie. Odhad maximálneho množstva pre jednotlivé pastviny vyjadrený v litroch mlieka sa musí urobiť s prihliadnutím na zloženie rastlinstva, čas využívania pozemku, druh zvierat a tlak, ktorý zvieratá na pozemok vyvíjajú. Začiatok a koniec vyháňania na pašu sa musia každoročne oznamovať kontrolnému orgánu, ktorý má na starosti sčítanie vysokohorských lúk. Všetky fyzické a právnické osoby zapísané na príslušných zoznamoch podliehajú kontrole zo strany kontrolného orgánu podľa ustanovení výrobnej špecifikácie a príslušného kontrolného plánu.

Podmienky, ktoré treba dodržiavať, sa týkajú zariadení na výrobu mlieka, jeho spracovanie a zrenie. Maštale, v ktorých sa vyrába mlieko, musia byť zaevidované v súlade s platnými právnymi predpismi a spracovateľské prevádzky musia vlastniť osvedčenie CEE (Bollo CEE) a podniky, ktoré ponúkajú priamy predaj, musia mať príslušné hygienické povolenie vydané na základe platnej vnútroštátnej legislatívy.

Každá prevádzka musí oznámiť kontrolnému orgánu do 10. dňa každého mesiaca počet v nej vyrobených alebo vyzretých syrov za predchádzajúci mesiac.

4.5. Spôsob výroby:

Kravy, od ktorých pochádza mlieko na toto chránené označenie pôvodu, sa môžu dojiť najviac dvakrát denne. Mlieko, ktoré sa uchovávalo dlhšie ako dva dni (čo zodpovedá štyrom po sebe nasledujúcim dojeniam), sa nesmie použiť. V rámci riadenia poľnohospodárskeho podniku je mimo typickej oblasti produkcie zakázaný cyklus, pri ktorom dochádza u kráv k zastaveniu produkcie mlieka, s výnimkou dobytka patriaceho k margari. Základ potravy hovädzieho dobytka, a prípadne aj oviec a kôz, predstavuje čerstvé alebo suché krmivo z lúk, pasienkov a viacdruhového sena, pochádzajúce najmä z oblasti komún Castelmagno, Pradleves a Monterosso Grana. Použitie kukuričnej siláže je zakázané. Potrava, ktorá tvorí doplnok kŕmnej dávky, sa musí skladať z obilnín, strukovín, minerálov a vitamínov povolených platnými predpismi. Chladenie mlieka na účely dočasného uskladnenia je povolené pri teplote, ktorá neklesne pod 6 °C. Mlieko sa po prípadnom odobratí smotany z povrchu musí zohriať na teplotu medzi 30 a 38 °C. Použitie kvasiniek, pasterizácia a termizácia je zakázané. Koagulácia prebehne pri teplote od 30 do 38 °C v trvaní 30 až 90 minút a pri použití tekutého teľacieho syridla s aspoň 70 % obsahom chymozínu. Hmota sa spracúva v kadiach za neustáleho miešania asi 10 až 15 minút. Takto rozmiešaná syrenina sa nechá usadnúť na dno kade alebo sa vyberie. Hmota odpočíva aspoň 18 hodín, syreninu je možné ochladiť. Po 18 hodinách sa syrenina vloží do nádob a na 2–4 dni sa ponorí do séra z predchádzajúcich fáz, aby došlo k pravidelnému kvaseniu. Hmota sa potom rozkrája a na jemno naseká, znovu premieša a osolí. Následne sa vloží do plátna z rastlinných alebo syntetických vlákien a uloží sa do tvarovacích foriem „fascelle“ z dreva alebo iného vhodného materiálu, kde sa ponechá najmenej jeden deň, pričom sa ručne alebo mechanicky lisuje. Povolené je neskoršie solenie syrov suchým spôsobom tak, aby kôrka syra nadobudla farbu a určitú konzistenciu. Zrenie musí prebiehať po dobu 60 dní v prirodzených chladných a vlhkých pivniciach, alebo bezpodmienečne v priestoroch, v ktorých je vytvorené takéto prostredie, a na drevených policiach, či policiach z iného vhodného materiálu. Teplota sa pri zrení musí pohybovať od 5 do 15 °C a vlhkosť vzduchu musí dosahovať 70 až 98 %, aby sa vytvorili podmienky nevyhnutné na rozvoj prirodzených plesní typických pre „Castelmagno“. Syry sa môžu počas zrenia kefovať a/alebo umývať prírodnými prípravkami bez priameho farbiaceho účinku, aby sa zabránilo vzniku neželanej plesne a roztočí. K syru „Castelmagno“ sa môže pridať údaj „di alpeggio“ za predpokladu, že mlieko pochádza výlučne z kráv, kôz a oviec, ktorých pastva pozostáva najmenej z 90 % miestneho rastlinstva a ktoré sa pasú v období od začiatku mája až do konca októbra, celý proces výroby prebieha vo vysokohorskom prostredí a syrenie sa uskutočnilo vo výške viac ako 1 000 metrov nad morom.

4.6. Spojitosť:

Prírodné faktory predstavujú klimatické podmienky typické pre danú horskú oblasť, od ktorých závisí kvalita krmiva s charakteristickými vysokohorskými silicami a prirodzené zrenie výrobku. K ľudským faktorom patrí kontinuita stáročnej tradície, aj pokiaľ ide o technické aspekty práce, ktorá pretrvala v súlade s ustálenými zvyklosťami.

4.7. Kontrolný orgán:

Kontrolný orgán zodpovedá podmienkam definovaným v norme EN 45011.

Názov: INOQ — Istituto Nord Ovest Qualità Adresa: Piazza Carlo Alberto Grosso 82 12093 Moretta (Cuneo) CN ITALIA Tel. +39 0172911223 Fax +39 0172911320 E-mail: —

4.8. Označenie:

Výrobok sa na začiatku označí logom vyrazeným na syre na mieste jeho dotyku s formou. Skôr ako sa výrobok uvedie na spotrebiteľský trh, na vyhovujúci syr sa umiestni identifikačná značka, ktorá predstavuje značku súladu a nazýva sa „sventolina“ – umiestni sa na to isté miesto, kde je vyrazené počiatočné logo. Počiatočné logo tvorí štylizované písmeno C s náčrtom alpských vrcholov v hornej časti a s načatým oválom syra v strede. Existuje v dvoch veľkostiach: syry od 2 do 3 kg sa označujú logom s rozmermi 11 × 12 cm a syry s hmotnosťou 3 až 7 kg logom s rozmermi 15,3 × 16,3 cm

Keďže celá výroba syra „Castelmagno“ prebieha v nadmorskej výške viac ako 600 m, na etikete syra sa môže uvádzať zmienka „prodotto della montagna“. Pokiaľ sa produkcia mlieka a zrenie syra uskutočňuje v nadmorskej výške nad 1 000 m, syr s CHOP má na etikete namiesto nápisu „prodotto della montagna“ nápis „di Alpeggio“. V prípade syra „Castelmagno“ typu „prodotto della montagna“ je značka sventolina modrej farby. V prípade syra „Castelmagno“ typu „d’Alpeggio“ má značka sventolina na všetkých štyroch špirálach, ktoré ju tvoria, údaj „di Alpeggio“; nápis „Castelmagno“ bude uvedený v políčku machovo zelenej farby a výška písmen nápisu „di Alpeggio“, ktorý je umiestnený vnútri nápisu „Castelmagno“, bude 6 mm. Na obidvoch nápisoch sa uvedie údaj „crosta non edibile“ (kôrka nie je jedlá).

Syr sa môže predávať spotrebiteľovi s chráneným označením pôvodu „Castelmagno“ až po tom, keď sa uvedeným spôsobom označí značkou a etiketou. Značku zhody tvorí kruhová papierová značka so štyrmi špirálovitými výbežkami s priemerom 18 cm, na ktorej je rovnaký motív ako na označení pôvodu. Na značke sa okrem nápisu „Denominazione di Origine Protetta ‚Castelmagno‘ “ musia uvádzať nápisy vyplývajúce z právnych predpisov a prípadne doplňujúce údaje „prodotto della montagna“ alebo „di Alpeggio“. V prípade syra, ktorý sa predáva porciovaný a balený, musí značka pôvodu a identifikačné označenie zostať rozpoznateľné. Etikety porciovaného či baleného produktu musia vždy obsahovať meno výrobcu a prevádzky, v ktorej prebieha zrenie syra, a musia byť v súlade s platnými ustanoveniami v oblasti označovania a úpravy potravinárskych produktov a v každom prípade na nich musí byť neustále viditeľné označenie CHOP a číslo dávky, ktoré umožnia lepšiu vysledovateľnosť produktu.